ཅི༽ཡར་སྟོད་ཆོས་མཛད་རིན་ཆེན་ཉི་མ་ལ་གདམས་པ། ༈རྗེ་བཙུན་མཚུངས་མེད་དཔལ་ལྡན་བླ་མ། ། ཡོངས་འཛིན་དམ་པའི་ཞབས་པད་མཆོག་ལ། ། སྤྲང་པོ་མི་ཕྱེད་དང་བའི་ཡིད་ཀྱིས། ། ལན་གཅིག་མིན་པར་དུས་ཀུན་འདུད་དོ། ། སྔོན་གྱི་ལས་འཕྲོ་སྨོན་ལམ་དབང་གིས། ། དལ་དང་འབྱོར་པའི་ཆོས་ཀྱིས་ཕྱུག་ཅིང་། ། སངས་རྒྱས་བསྟན་ལས་སྙིང་པོའི་དོན་ལ། ། ཡང་དག་མོས་པའི་ཤུགས་དང་རབ་ལྡན། ། གཞོན་ནུ་རབ་བྱུང་བསླབ་གསུམ་རྒྱན་སྤྲས། ། ཆོས་མཛད་རིན་ཆེན་ཉི་མ་གང་གིས། ། ད་ལྟ་སྙིགས་མ་ལྔ་བདོའི་དུས་འདིར། ། གྲུབ་པ་མཆོག་གི་བསྟན་པའི་ལམ་བཟང་། ། ཉམས་སུ་ལེན་པའི་གེགས་སེལ་བོགས་འདོན། ། མཐར་ཐུག་འབྲས་བུའི་ས་ལམ་བགྲོད་ཚུལ། ། ཉམས་མྱོང་གདམས་པ་ཡི་གེར་བཀོད་པའི། ། ཚིགས་སུ་བཅད་པ་དགོས་ཞེས་གསུང་ལ། ། ཆོས་ལྟར་བཅོས་པའི་རྣམ་གཡེང་དབང་གིས། ། ཅུང་ཟད་འགྱངས་པ་བཟོད་པར་མཛོད་ཅིག། གསན་དང་ཆོས་མཛད་རཏྣ་སུརྨ། ། ད་དུས་བསགས་ཆུང་སྙིགས་མའི་དུས་འདིར། ། བདག་གཞན་བཟང་ངན་རྐྱེན་གྱིས་བསྐུལ་བའི། ། ཆོས་སྒོར་འཇུག་པ་མང་བར་འདུག་ཀྱང་། ། སྐྱིད་སྡུག་ཐེག་པའི་ཆོས་པ་དཀོན་མཐོང་། ། དེ་བས་མཆེད་གྲོགས་དམ་པ་ཁྱེད་ནི། ། མཐོ་དམན་སྐྱིད་སྡུག་ཇི་ལྟར་བྱུང་ཡང་། ། རེ་དོགས་སྤང་བླང་རོ་སྙོམས་འཚལ་ལོ། ། གསན་དང་ད་དུས་ཆོས་སྒོར་ཞུགས་པ་འགའ་ཞིག། ཐོས་ཆུང་ཚིག་རེས་ཆོག་པར་གཟུང་སྟེ། ། ཕྱོགས་རེའི་གྲུབ་མཐར་རང་གཞན་ཀུན་སྦྱོར། ། ཟུང་འཇུག་དབུ་མའི་ལམ་ལ་སྒྲིབ་མཐོང་། ། དེ་བས་མཆེད་གྲོགས་དམ་པ་ཁྱེད་ནི། ། མཚན་ལྡན་བླ་མ་དམ་པ་རྣམས་ལས། ། རྒྱུད་འགྲེལ་གཞུང་ལུགས་ཐོས་རྒྱ་བསྐྱཻད་ཅིག། གསན་དང་ད་དུས་ཆོས་སྒོར་ཞུགས་པ་འགའ་ཞིག། ད་ལྟའི་ཆོས་སྤྱོད་འགའ་ཞིག་གིས་ནི། ། ཐོས་དོན་བསམ་པས་གཞིག་པར་བྱ་རྒྱུ། ། ལོ་འདོད་གྲོངས་རྩིས་ཆོས་བརྒྱད་སྒྲུབ་ལས། ། བསམ་དོན་རྒྱུ་རྒྱུད་??ལ་སྦྱོར་བ་དཀོན་མཐོང་། ། དེ་བས་མཆེད་གྲོགས་དམ་པ་ཁྱེད་ནི། ། སྡེ་སྣོད་རྒྱུད་བཞིའི་མན་ངག་མཉན་བཤད། ། ནང་འགལ་སྤོང་ལེན་མེད་པར་གནད་གཟུང་། ། གསན་དང་ད་དུས་ཆོས་སྒོར་ཞུགས་པ་འགའ་ཞིག། ད་དུས་ཆོས་སྤྱོད་རློམ་པ་འགའ་ནི། ། ཐོས་བསམ་སྒོམ་པའི་ལམ་ལ་གནས་ཀྱང་། ། ང་མཁས་ང་གྲུབ་ཆགས་སྡང་འདི་ལས། ། ཉོན་མོངས་འདུལ་བའི་ཆོས་པ་དཀོན་མཐོང་། ། དེ་བས་མཆེད་གྲོགས་དམ་པ་ཁྱེད་ནི། ། ཆགས་སྡང་གདུག་པའི་དུག་ཆེན་གཉེན་པོར། ། དམ་ཆོས་བདུད་རྩི་བསྟེན་པར་མཛོད་ཅིག། གསན་དང་ད་དུས་ཆོས་སྒོར་ཞུགས་པ་འགའ། ། ད་ལྟའི་རྟོགས་ལྡན་མིང་བཏགས་ཁ་ཅིག། གཏད་མེད་ལྟ་བའི་གདེངས་ལྡན་མེད་པར། ། ཁ་ལྟ་སྐམ་པོའི་ཚིག་ཕྱིར་འབྲེང་ཏེ། ། རང་གི་ཉམས་མྱོང་གོ་ཡུལ་ལ་བྱེད། ། ཉམས་མྱོང་ཡང་དག་ལྟ་བས་དབེན་མཐོང་། ། དེ་བས་མཆེད་གྲོགས་དམ་པ་ཁྱེད་ནི། ། ཕྱོགས་སུ་ལྷུང་དང་རིས་སུ་ཕྱེ་བའི། ། ཁས་ལེན་བྲལ་བའི་ལྟ་བ་གཅེས་སོ། ། གསན་དང་ད་དུས་ཆོས་སྒོར་ཞུགས་པ་འགའ། ། ད་ལྟའི་རྟོགས་ལྡན་བཞེད་པ་འགའ་ཞིག། སྒྲུབ་ལོང་མེད་པར་གྲུབ་པ་ཐོབ་འདོད། ། ལོ་ཟླ་ཞག་གི་གྲངས་ཡུས་ཆེར་བྱེད། ། སྒོམ་པའི་རྣལ་འབྱཽར་ལྷུར་ལེན་དཀོན་མཐོང་། ། དེ་བས་མཆེད་གྲོགས་དམ་པ་ཁྱེད་ནི། ། མཐོང་ཐོས་གློ་བུར་བརྩོན་པ་སྤངས་ཏེ། ། ཆུ་བོའི་རྒྱུན་ལྟར་སྒྲུབ་ལ་འབུངས་ཤིག། གསན་དང་ད་དུས་ཆཽས་སྒོར་ཞུགས་པ་འགའ། ། ད་དུས་སྒོམ་ཆེན་འགའ་ཞིག་གིས་ནི། ། བདེ་གསལ་མི་རྟོག་ཉམས་ལ་ཞེན་ཏེ། ། སྣང་མེད་འོད་གསལ་མཆོག་གི་མྱོང་བར། ། ཡིད་གཉིས་ཐེ་ཚོམ་དྲ་བས་བཅིངས་མཐོང་། ། དེ་བས་མཆེད་གྲོགས་དམ་པ་ཁྱེད་ནི། ། སྐྱོན་མེད་མིང་རྟགས་ཏིང་འཛིན་གསུམ་ལའང་། ། ཆགས་སྡང་འཛིན་པའི་སྤང་བླང་དོར་ཅིག། གསན་དང་ད་དུས་ཆོས་སྒོར་ཞུགས་པ་འགའ། ། ད་དུས་བསྒྲུབ་པའི་རྣལ་འབྱོར་གང་དག། རྒྱུ་འབྲས་སྟོང་པ་ཉིད་ལ་ཞུགས་ཚེ། ། གཞི་ལམ་འབྲས་བུ་སྟོང་ལྟ་ཧད་པོས། ། རྟེན་འབྲེལ་རྒྱུ་འབྲས་ཁྱད་དུ་གསོད་མཐོང་། ། དེ་བས་མཆེད་གྲོགས་དམ་པ་ཁྱེད་ནི། ། ཆོས་དབྱིངས་རང་བཞིན་སྟོང་པའི་གཞི་ལས། ། ལྷུན་གྲུབ་རང་ཤར་རང་འགྲོས་བསྐྱང་འཚལ། ། གསན་དང་ད་དུས་ཆོས་སྒོར་ཞུགས་པ་འགའ། ། ད་དུས་རྣལ་འབྱོར་སྤྱོད་པ་འགའ་ཞིག། ཉམས་ཀྱི་དྲན་རྩི་བརྩིས་གདབ་བྲལ་ཡང་། ། མྱོང་བའི་རོ་ལ་མཆོག་འཛིན་དྲི་མས། ། དྲི་མེད་ཡེ་ཤེས་སྐུ་མཆོག་སྒྲིབ་མཐོང་། ། དེ་བས་མཆེད་གྲོགས་དམ་པ་ཁྱེད་ནི། ། ཉམས་མྱོང་རྟོགས་ཙམ་རྟོགས་པའི་འཛིན་པ། ། བརྗེད་མེད་ཟང་ཐལ་ཆེན་པོར་ལ་ཟློས། ། གསན་དང་ད་དུས་ཆོས་སྒོར་ཞུགས་པ་འགའ། ། ད་དུས་ཆོས་ལྟར་སྤྱོད་པ་ལ་ལ། ། སྡོམ་གསུམ་ཁྲིམས་ཀྱི་སྤྱོད་ལ་གནས་རྒྱུ། ། དོན་གཡེལ་ཚུལ་ཆོས་བྱི་ལའི་སྤྱོད་པས། ། རང་གཞན་ཀུན་གྱི་མགོ་བོ་བསྐོར་མཐོང་། ། དེ་བས་མཆེད་གྲོགས་དམ་པ་ཁྱེད་ནི། ། ངོ་ལྐོག་མེད་པའི་རང་སེམས་དཔང་ཚུགས། ། དམ་པའི་ཆོས་ལ་གནས་པར་མཛོད་ཅིག། གསན་དང་ཆོས་མཛད་རཏྣ་སུརྨ། ། དེ་ལྟར་འཁྲུལ་མེད་ལྟ་སྒོམ་སྤྱོད་པ། ། རྒྱལ་བ་གོང་མ་རྣམས་ཀྱིས་གཤེགས་ཤུལ། ། ལམ་ཟབ་ལ་ནི་རབ་འབད་གོམས་པས། ། གནས་སྐབས་ལམ་དུ་གེགས་སེལ་བོགས་ཐོན། ། ཉོན་མོངས་ཀུན་སངས་ཡེ་ཤེས་ཡོངས་རྒྱས། ། སྐུ་ལྔའི་འབྲས་བུ་ཚེ་འདིར་འགྲུབ་པ། ། རྡོ་རྗེ་ཐེག་པའི་གསང་ཆེན་གནད་དོ། ། གང་ཞིག་དངས་པའི་མེ་ལོང་ངོས་ལ། ། བཞིན་རས་བསྟན་པས་དྲི་མའི་སྐྱོན་མཐོང་། ། དེ་དག་འབད་པས་བྱི་དཽར་ལ་བརྩོན། ། དེ་བཞིན་གཞན་སྐྱོན་དྲི་མ་མཐོང་ཚེ། ། རང་རྒྱུད་བག་ཆགས་རྒྱུན་ལ་གོམས་པས། ། སྒོ་གསུམ་ཉེས་པས་སྒྲིབས་སོ་འཚལ་ལོ། ། དེ་སྤངས་གཉེན་པོའི་མེ་ལོང་འདི་གསུང་། ། གང་གི་བློ་གྲོས་ཡངས་པའི་ནམ་མཁར། ། རྣམ་དཔྱོད་ལང་ཚོ་མཆོག་གི་དཀྱིལ་འཁོར། ། ལུང་རྟོགས་ཚ་ཟེར་འོད་ཟེར་འཕྲོ་བའི། ། རིན་ཆེན་ཆོས་ཀྱི་ཉི་མ་གང་ལ། ། གསལ་བྱེད་ཚུལ་དུ་འདི་ནི་སྤྲིངས་སོ། ། དགེ་བས་འགྲོ་ཀུན་གཉིས་མེད་ཡེ་ཤེས། ། སྒྲིབ་མེད་ཆོས་སྐུ་འགྲུབ་པར་གྱུར་ཅིག